b'\n_START_ARTICLE_\nPalleropilvi\n_START_PARAGRAPH_\nPalleropilvi (Cirrocumulus, Cc) on kumpumaisista palleroista koostuva, valkoinen tai l\xc3\xa4pikuultava yl\xc3\xa4pilvi. Sen pallerot ovat syntyneet siksi, koska sen kehittyess\xc3\xa4 ilma on melko ep\xc3\xa4vakaa. Se voi muodostua my\xc3\xb6s muiden yl\xc3\xa4pilvien kuten harso- tai untuvapilvien paksuuntuessa tai hajoavan hahtuvapilven noustessa alempaa korkeammalle. Palleropilvi\xc3\xa4 ilmaantuu usein l\xc3\xa4mpim\xc3\xa4n rintaman tulon my\xc3\xb6t\xc3\xa4, jolloin ilman kosteus on lis\xc3\xa4\xc3\xa4ntynyt korkealla. Palleropilvien ilmaantuminen ei kuitenkaan yleens\xc3\xa4 aiheuta s\xc3\xa4\xc3\xa4ss\xc3\xa4 muutoksia._NEWLINE_Palleropilven alareuna on yli viidess\xc3\xa4 kilometriss\xc3\xa4. Palleropilvi\xc3\xa4 voi esiinty\xc3\xa4 erillisin\xc3\xa4 pienin\xc3\xa4 kokonaisuuksina tai laaja-alaisena lauttana, joka kattaa taivaasta alle puolet. Niiss\xc3\xa4 voi olla aaltoja ja tasaisia alueita sek\xc3\xa4 kennomaisia tai vallinharjamaisia rakenteita, ja niiden osat ovat usein tasaisen kokoisia. Yksitt\xc3\xa4iset pallerot ovat suunnilleen ojennetun k\xc3\xa4den pikkurillin levyisi\xc3\xa4. Palleropilviss\xc3\xa4 ei ole varjoja.'